
KONSULTACIJA Į PAKLAUSIMĄ

Lietuvos Respublikos valstybinės darbo inspekcijos prie Socialinės apsaugos ir darbo ministerijos (toliau – VDI) Informavimo ir konsultavimo skyriaus specialistai susipažino su Jūsų paklausimu ir vadovaudamiesi VDI nuostatų, patvirtintų Lietuvos Respublikos socialinės apsaugos ir darbo ministro 2009 m. gegužės 12 d. įsakymu Nr. A1-316 (Lietuvos Respublikos socialinės apsaugos ir darbo ministro 2010 m. gruodžio 10 d. įsakymo Nr. A1-595 redakcija), 8.3.5 papunkčiu, teikia konsultaciją darbo įstatymų vykdymo klausimais.
Pirmiausiai pažymime, kad 2019 m. liepos 17 d. raštu buvo atsakytą į Jūsų paklausimą apie viršvalandžių skaičiavimą, taikant suminę darbo laiko apskaitą.
Pakartotinai paaiškiname, kad Lietuvos Respublikos darbo kodekso (toliau – DK) 115 straipsnio 6 dalyje nustatytas reglamentavimas dėl viršvalandžių taikomas, jeigu apskaitinio laikotarpio pabaigoje darbuotojas yra išdirbęs daugiau valandų, negu bendra viso apskaitinio laikotarpio darbo laiko norma, t.y. jeigu darbuotojas dėl sudarytų darbo grafikų išdirbo daugiau valandų, negu darbuotojui priklausytų išdirbti pagal bendrą apskaitinio laikotarpio darbo laiko normą (skaičiuojamą pagal darbuotojo darbo laiko normą nurodytą darbo sutartyje). Pastebėtina, jog ši teisės norma taikoma tik apskaitinio laikotarpio pabaigoje, nepriklausomai nuo apskaitinio laikotarpio trukmės.
Jeigu darbdavio prašymu darbuotojas dirba daugiau valandų, negu numatyta konkrečios darbo dienos (pamainos) grafike, turi būti gautas darbuotojo sutikimas (išskyrus DK 119 straipsnio 2 dalyje numatytus atvejus), o apmokėjimas turėtų būti vykdomas įprasta darbo užmokesčio mokėjimo tvarka (ne apskaitinio laikotarpio pabaigoje). Pakartotinai už šias viršytas valandas apskaitinio laikotarpio pabaigoje apmokėti neprivaloma. Pastebėtina, kad apmokėjimas už šias viršytas valandas vykdomas įprasta darbo užmokesčio mokėjimo tvarka, nepriklausomai nuo apskaitinio laikotarpio trukmės.
Atsakydami į Jūsų trečią klausimą informuojame, kad darbo sutarties šalys negali susitarti, jog apmokėjimas už viršvalandžius, kai darbdavio prašymu darbuotojas dirba daugiau negu numatyta konkrečios darbo dienos (pamainos) grafike, vyktų apskaitinio laikotarpio pabaigoje, o ne įprasta darbo užmokesčio mokėjimo tvarka.
Informavimo ir konsultavimo skyriaus specialistų nuomonė darbo ginčus nagrinėjančioms institucijoms neprivaloma.


Informavimo ir konsultavimo skyriaus vedėjas	Šarūnas Orlavičius

